GENESIS 

I 1 So gafuna, pinaratu i Afu Dios ino langit anna 
lubag. 2 Iyo lubag, awan a sannangannana e awaningke 
nagyan sinoy, lammuk e na'abbungan si battung a danum. 
Ana pelang ino Espiritu i Dios a malallebad so utun na 
danum. 3 Wasinoy, neyamug i Dios si, "Wara nad baggaw, " 
kunna. E kaka'meng kelang agyanin ino baggaw. 4 E 
ma'anggam i Dios so initana, se nalawad. Kasena 
nepakkatway ino baggaw annino tumuk . 5 E nepingnganna 
si aw ino baggaw, e ino tumuk, gafi. E antwenoy ino 
nakwa so pitta na aw. 6,7 Wasinoy, neyamug i Dios si 
"Wara nad massaldak so danum a ana so kalekay anno 
danum a ana so dufafa," kunna. E nasaldakin ino 
kalekay anno danum sito lubag. 8 Nepingngan i Dios si 
langit ino ana so kalekay. E antwenoy ino, nakwa so 
mekadwa a aw. 9 Wasinoy, neyamug i Dios si, "Mamamung 
nad ino danum ta ma'ita na ino lubag," kunna. Nakwenoy 
gakkurug e na'itanan ino lubag. 10 Nepingngan i Dios si 
lubag ino awan a danumma, e ino namamungan na danum 
nepingnganna si bebay. E ma'anggam i Dios so initana, 
se nalawad. 11 Wasinoy, neyamug i Dios si, "Wara nad 
ingkelamang a kayu a mattufu to lubag ta mammungera 
nad a ana bukal, ta mattufuwira kappay," kunna. E 
nakwa gakkurug. 12 E kaka'meng kelang a nattufwenin 
kaddatira, mampesin ingkelang a kayu a mammungera so 
gagangay a ke'annunganda. E i Dios ma'anggam sin inita 

nerayaw, se nalawad. 13 Antwenoy ino nakwa so mekatallu 
a aw. 14 Wasinoy, neyamug i Dios si, "War a nad 
kunnangke massirwatira to langit. Antuweno pimunuwan 
so aw anna gaf i , ino dawun annino irid, ino runira. 
15 Massirwatira so langit ta mawaldan yo lubag," kunna. 
E nakwa gakkurug. 16 Antweno inangwa i Dios ino adwa a 
darokal a massirwat. Ino kadadokallan, antweno 
massirwat si aw, e ino tata, antweno massirwat si 
gafi. Pinaratuna kappay ino bitunira. 17,18 Pinaratuna 
ino massirwatira so langit ta waldanda yo lubag, e 
waldanda ino aw annino gafi e mabballay ino baggaw 
annino tumuk. E ma'anggam i Dios so initana, se 
nalawad. 19 Antwenoy ino nakwa so mekappat a aw. 
20 Wasinoy, kun i Dios si, "Wara nad nadadaruma a 
nanangat, e wara nad mammanuk a makkayab so kalekay," 
kunna. E anera gakkurug. 21 Anera ino inangwa i Dios a 
nadadaruma a kadarokkalla nanangat kunnangke lamag, 
andino nadadaruma a nanangat, andereno nappayak. E 
ma'anggam i Dios so initana, se nalawad. 22 Kinallak i 
Dios ira ammin. Netutunna so nanangatira si 
"Umoddukayu nad ta pannundaw ino bebay." Netutunna 
kappay so mammanuk ira ta umodduwira nad. 23 Antwenoy 
ino nakwa so mekalima a aw. 24 Wasinoy, kun i Dios si, 
"Wara nad ammin a makkarekay si to lubag," kunna. E 
anera gakkurug. 25 On kunnenoy ino nepangwa i Dios so 
nadadaruma a makkarayam. E ma'anggam i Dios so 
initana, se nalawad. 26 Kasena kun i Dios si *Mangwak 
si tolayira a metuntul so kakunnak a ana nakamma a 
jRatturay. E matturayira so ammin a nanangat anda ammin 

a mammanuk anda ammin a makkarekay so lubag," kunna. 
27 Antwenoy pinaratuna ino tolayira a kakunnana. Lalaki 
anna bafay ino pinaratuna. 28 Kinallak i Dios ira a 
nassapit sikwara si, "Mananakkayu na ta mafafukayu ta 
mewarakira, kesi akwara na ammin yo lubag. Ikkayu ino 
matturay so ammin a nanangat so danum, so ammin a 
mammanuk to kalekay, anna so ammin a makkarekay si to 
lubag," kunna. 29 "Itandaw, iya'dak ammin a nemula 
sikwayu, ta akkanandaw ino bungara anda bukalda. 
30 Udde ino adondera andino kaddat, iya'dak so mammanuk 
anda makkarekay, ta akkananda." E nakwa gakkurug. 31 E 
inita i Dios ammin a pinaratuna. Ma 'anggamingke se 
nalawaringke. Antwenoy ino nakwa so mekannam a aw. 
2 1 Kunnenoy nasindwen ino langit annino lubag, 
nakwen ammin. 2 Waso mekapitu a aw, inibbat j Afu Dios 
se nasindwen. 3 Antweno gafuna ngilinanna ino mekapitu 
a aw se antweno nibbattanna sino tarabafuna. 7 Ino 
inangwa na Dios a tolay, naggabwat si lubag. Kasena 
inidyofan ino iyungnga e nabyayin pay. 8 Anneno kamulan 
a inangwa i Dios sey Eden so lattakan na sinag, e 
antweno pekwananna sino tolay a inangwana. 9 E 
nepadarokkalla sinay ino kayuwira a nalawad a itan e 
makkan ino bungara. Udde so tangnga na kamulan, ana 
adwera a kayu. Ino tata, manga 'da si biyag ino 
bungana. Ino tata, ino bungana, ipaka'ammuna ino 
nalawad annino naral. 15 Ne'ekwa i Dios ino tolay so 
kamulan ta imutanna anna baggawanna. 16 E netun i Dios 
sikwana si, "Dama na a akkanannu ino bunga na ammin a 
kayuwira. 17 Udde ino bunga na kayu a ipaka'ammuna ino 

nalawad annino naral, ammem akkanan. Se nu akkanannu, 
mateka yan," kunna. 18 Wasinoy, kun imman i Dios, 
"Narakkat nu tata pelang ino tolay. Mangwak lud si 
bulunna a me'annung sikwana," kunna. 19 Kasena 
inamamung i Dios ino aggayamira e ne'iyangnga so 
tolay , ta dingngagganna nu anneno sapitanna. E massiki 
sanna ino nepingngan ino tolay sikwara, antwenoy 
anganda. 20 Gampade sikwara ammin, awan a me'annung a 
maroulun sino tolay. 21 Kunnantu nepakkaturug i Dios ino 
tolay. Waso naturuwin, inarina ino tabanuk a 
ta'gangnga, kasena inabbungan ino nappanna. 22 Inoy a 
ta'gang, inangwana si bafay. Kasena ne'iyang sino 
lalaki. 23 Wasinoy, nassapit ino lalaki, "Antuyaw ino 
gakkurug a bulungku se kakunnak. Ino tulangnga 
naggabwat si to tulangku, ino ba'langnga, ba'laggu. 
Bafay ino anganna, se naggabwat sino lalaki," kunna. 
24 Antu gafuna a anawan ino lalaki ino amana annino 
inana takesi roedagga so atawana a mattatera. 25 E inoy 
a lalaki annino atawana, boyangira, udde ammera 
ma'atal. 

£ 1 Aneno ulag, antweno kapoposungan a makkarekay a 
pinaratu i Dios. Wasin tata si aw, nappakibebut ino 
ulag sino bafay, "Gakkurug a netun i Dios a aromeyu 
akkanan ino bunga na ammin na kayuwira sito kamulan?" 
kunna. 2,3 Ino bafay, kunna pay sino ulag a, "Bakkan. 
Dama na kanu a akkanammi ino bunga neno ammin a kayu 
sito kamulan, fera lang ino tata so tangngana. Kun i 
Dios a ammemi akkanan onnu semberan ino bunga na inay 
a kayu, se nu akwammi yan, matay kami," kunna. 4,5 Kun 

ino ulag si, "Ammekayu matay. Kunna pelang inoy se 
inammu i Dios nu akkanandaw yan, mabbali kayu si kunna 
pay i Dios a ammu na ino nalawad anna naral," kunna. 
6 E inita ino bafay ino kayu a ka'anggam, e ino 
bungana, nalawad a akkanan. E kabbatanna mabbali si 
nala'ing antu gafuna nappusit so bungana e nakkanna. 
Na f danna kappay ino atawana e nangngan kappay. 7 Waso 
nangnganiran, gi'nandan a nabboyangira. Naddetira si 
adon na kayu e antweno nepabbelbanda. 8 Waso fufuwafin, 
dingngagganda i Dios a mallakad so kamulan. E ino 
lalaki annino atawana, mallefalefangira sino kayuwira. 
9 Udde inayan i Dios ino lalaki a kunna si, "Sintaw ino 
agyanannu?" kunna. 10 E kunna pay si "Ayowak a 
mallefalefang. Dingngad daka so kamulan, e mattalawak 
se boyangak," kunna. 11 "Inya ino nassapit sikwam a 
nabboyangka? Inakkannu ino bunga na kayu a netulduk a 
ammeyu akkanan?" kun i Dios. 12 "Ino bafay a 
ne'iyangngu sikwak, antweno nanga'da si bunga sikwak, 
e nakkangku," kunna pay. 13 Kun i Dios sino bafay, "Ma 
yan inangwam yan?" "Ino ulag namambali sikwak," kun 
ino bafay. 14 Wasinoy, kun i Dios sino ulag, 
"Makastiguka se inangwam yan. Ikka pelang so ammin a 
makkarekay ino pangwangku so kunnenoy. Makkarakka na 
ta mangngangka si passiya madakkut, kiyad si katolem. 

15 E makkokontarakayu annino bafay. Ino afunera anda 
afumira, makkokontarera kappay. Ino afuna, katannu pay 
ino tumangnga, odde darallan daka pena," kun i Dios. 

16 Sino bafay kunna si, "Daggangku ino kalom sino 
bussi f nu e ino kalom nanu manakka. Udde massiki tan, 

iddukannu kepay ino atawam e antu ino matturay 
sikwam," kunna. 17 Sino lalaki kun i Dios si, 
"Kinurungngu ino atawam e inakkannu ino bunga a kungku 
sikwam a "Ammem akkanan." Gafu so inangwam, umoddu ino 
narakkat sito utun na lubag ta idamannu a mattarabafu 
si akkanandaw kiyad so katoleyu. 18 Se pattufungkuwira 
ino kaddat a nasasit, anda mula a makkan so uma, ta 
ira neno akkanandaw. 19 Mattarabafuka kiyad si 
mallingakka ta wara akkanandaw. Makkiyad si mulika na 
so lubag se ino lubag ino naggabwatannu e antu kappay 
ino puliyannu," kunna. 20 [Ino angan inoy a lalaki, 
Adan.J E nepingnganna ino atawana si Eba, anggamma 
sapitan so dami'da, antu ino ina na ammin a tolay. 21 E 
nepabbarawasi i Dios da Adan a tafalay si gaddangnga 
ayam. 22 Kasena kun i Dios, "Inoy ira a tolay, nabbali 
si kunnangke ikkanetam, se inammura ino nalawad annino 
naral. Gampade akwanda ino naral, antu gafuna ammena 
nu magyanira taw tantaro nu akkananda na ino bunga na 
kayu a manga 'da si biyag ta mabbiyayira si 
makkikiyad, " kunna. 23 Kunnantu nepa'anaw i Dios ino 
tolayira sino kamulan, ta mangira mattarabafu so lubag 
a naggabwatanda. 24 So kamulan so lattakan i sinag 
nekwananna si anghelira anna malang a palataw a 
gumigillayab a massilasilak, ta awan a maka'ara'ni so 
kayu a manga 'da si biyag. 

